  Виталий Пронин Та арня кутсконын Сочиысь вордскем палъёсазы бертӥзы спортсменъёс, тренеръёс. Азвесь пиосмес сӥлы кариз Удмурт Республикалэн Тӧроезлэсь ужзэ быдэсъясь Александр Соловьёв.25-тӥ феврале нуназе шорын шаерысьтымы спортэз яратӥсьёс аэропортэ тымиськизы. Москваысь вуись самолётэз витись волонтёръёс ӝыны час пала куаразэс волятӥзы, нош кӧня телекамераос, фотоаппаратъёс! Эсьмаса, бускель Татарстан Республикаысь гинэ но журналистъёс Иже лыктӥллям.Сочиын ортчем Олимпиада спортсменъёс понна кемалы вунонтэм кылёз. Россиысь спортсменъёс 33 медаль утӥзы, со пӧлысь 4-ез Удмуртие вуиз. Максим Вылегжанин но Дмитрий Япаров вордскем палъёсазы бадӟым данэн бертӥзы. Олимпиада йылпумъяськем бере спортсменъёсты сӥлы кариз Россилэн Президентэз Владимир Путин, Олимпиадаын медаль басьтэмъёсты нимысьтыз гадьпусъёсын данъяз. Куинь азвесь медалез понна Максим Вылегжанин пусъемын Данъян орденэн, нош Дмитрий Япаров - «За заслуги перед Отечеством» I степенё орденлэн медаленыз.Дано спортсменъёс, йырзэс урдыса, вордскем шаеразы вуозы, кожамы вал, нош соос удмурт сямъя калык азе востэм гинэ потӥзы, медальёссэс кисыосазы ватӥллям. Спортсменъёслэсь вуэмзэс чидатэк витизы шарканъёс. Аэропортэ соос быдэс автобусэн лыктэмын вал. Ёрослэн йырыз Александр Прохоров данъяськыса вераз, Максим, пе, быдэс дуннелы шаермес, пичи Шарканмес данъяз, нош ми сое ёросмылэн дано адямиез каримы. Сӥлы каромы Олег Перевозчиковез, со но ас пал эшмы, Россиысь воргоронъёслэн сборной командазылэн валтӥсь тренерез.- Сочие но нимысьтыз висьыны ветлӥмы, - шуиз Александр Прохоров. - Максим Вылегжанин дуннеысь тужгес дано спортсменъёс пӧлы пыре, солы гинэ удалтӥз вакчи но кузь сюресъёс вылын медальёс басьтыны. Максимез быдэс ёрос тодэ, нылпиос соин данъясько, солэсь адӟем карыса, тросэз пиналъёс куас вылэ султыны ӧдъязы.Шарканъёслэн шаплы луэмзылы но ёросысьтызы дано адямиоссэс данъяны быгатэмзылы синмаськоно. Жаляса верано, таиз ласянь можгаослы чылкак паймоно: Д. Япаровез пумитасьёс ӧй вал.Спортсменъёслэн востэм луэмзы шӧдӥськиз резиденциысен но. Отчы ӧтемын вал пиослэн тренеръёссы, анай-атайёссы но ӵыжы-выжыоссы, шаерысьтымы дано спортсменъёс. Та нуналэ Удмурт Республикалэн Тӧроезлэсь ужзэ быдэсъясь Александр Соловьёв спортсменъёслы но соослэн тренеръёссылы, Шарканысь Олег Перевозчиковлы но Можгаысь Виктор Марковлы, коньдон сертификатъёс сётӥз.Пӧсяса поттэм коньдонзэ Максим Вылегжанин улон интызэ умоятонэ выжтыны малпа. Ватсаз, гуртын вордскемын бере, гуртын ик улэме но потэ. Нош Дмитрий Япаровлэн мукет сюлмаськонъёсыз - сюанлы дасяськон.Азвесь воргоронъёсмы арня пумозь вордскем палъёсазы улозы, отӥяз нош ик ӵошатсконъёс витё, кылемын на дуннелэн кубокез понна вожвылъяськонлэн кык этапез но Россилэн чемпионатэз.Руфима Павловна но Михаил Васильевич Вылегжанинъёс пизэс Олимпиада бере нырысьсэ пумитазы резиденциын, ӟыгыръяны но ӧз вуттэ на. Нош Можгаысь Нина Григорьевна Япарова, пизэ возьмаса, пельнянь кутэм, мунчо эстэм.Бертыса гинэ вуттӥзы кадь, спортсменъёсты нош ик куас сюресъёс витё.- Россиысь воргоронъёслэн кыкетӥез тренерзы луэ Якшур-Бӧдья черкогуртысь Эдуард Михайлов, туннэ со кунгож сьӧры кошке ни, нош ми арнянуналэ потомы, - шуиз Максим Вылегжанинлэн тренерез Олег Перевозчиков. - Ньыль ар талэсь азьло Россиысь сборноен кивалтыны кутски, уг ваты, пӧртэм шуг-секытъёс пыр ортчоно луиз, удмуртъёсты гинэ сборное кутӥсько шуыса, пыкылӥсьёс но вал. Сочие вормон мылкыдын мынӥмы вал, малпанъёсмы ӧзгес быдэсме, эн йыркуръяське мыным. Котькуд медаль зарни понна нюръяськонын басьтэмын, нош зарнияськыны ӧз кылды. Удалтон ӧзгес тырмы, лэся.Галина Кулаковалэн но синкылиосыз адскизы. Тол Олимпиадаез кутсконысеныз пумозяз учкем, кесяськыса, пе, куарае ик пуксиз.Вератэк кельтэм уг поты Кезысь Константин Главатских сярысь. Берпуметӥ нуналозяз витиз стартэ потонзэ. 50 иськем сюрес вылын кужымзэс мертаз, ӧзгес удалты. Дистанцилэсь ӝынызэ азьветлӥсьёс пӧлын ортчиз, нош куасъёссэ воштэмез бере 38-тӥ интые кылиз. Али со мукет ӵошатсконэ мынэмын ини.Спортсменъёслэн вормонъёссы таин гинэ медаз йылпумъяське. Спортэз яратӥсьёс соослэсь выль вормонъёссэс витё.Валентина Емельянова Туспукӥз Андрей Поздеев Теги: ДмитрийЯпаров МаксимВылегжанин  